KIRJALLINEN KYSYMYS P-2949/00

esittäjä(t): Toine Manders (ELDR) komissiolle

(11. syyskuuta 2000)

Aihe: Ammattiurheilijoiden siirtojärjestelmät

Euroopan tuomioistuin päätti Bosman-ratkaisussa, että työntekijöiden vapaata liikkuvuutta sovelletaan myös ammattiurheilijoihin. Tämän ratkaisun seurauksena urheilijasta ei voida pyytää siirtomaksuja ennen kuin tämä voi sopimuksensa päätyttyä siirtyä toiselle työnantajalle. Kunnioitamme täysin tuomioistuimen päätöstä.

Tietoomme on tullut, että Euroopan komissio aikoo laatia uudet säännöt järjestelmälle, jota muutettiin Bosman-ratkaisulla ja joka perustuu työlainsäädäntöön. Työlainsäädäntöön perustuvassa järjestelmässä työnantaja ja työntekijä sopivat sopimuksen tekovaiheessa korvauksesta, joka on maksettava, jos sopimus loppuu ennenaikaisesti. Mielestämme tämä järjestelmä on Bosman-ratkaisun mukainen, koska siinä noudatetaan sopimusosapuolien sopimusvapautta. Lisäksi kyseiset sopimukset tehdään vapaaehtoisesti oikeudellisten asiantuntijoiden kuulemisen jälkeen. Työlainsäädäntöön perustuvan järjestelmän kieltäminen tuntuu mielestämme ennenaikaiselta ja tällä hetkellä tarpeettomalta. Tätä tukee myös se, että työnantaja ei voi lopettaa yksipuolisesti sopimuksia sellaisten työntekijöiden kanssa, joiden tulokset eivät ole vastanneet odotuksia.

Urheilijoiden, joista maksetaan erittäin korkeita korvaussummia, määrä on erittäin pieni. Työlainsäädäntöön perustuvan järjestelmän kieltäminen vaikuttaa kielteisesti ennen kaikkea vähemmän siirrettävien urheilijoiden työsopimuksiin ja palkkoihin. Heidän palkkansa riippuu nimittäin suoraan sopimuksensa jättävistä huipputason urheilijoista saaduista korvaussummista.

Suunnittelemme kuulemistilaisuuden järjestämistä lokakuussa pidettävän täysistunnon aikana. Siihen kutsuttaisiin edustajia monista kansallisista urheiluliitoista. Olisimme erittäin tyytyväisiä, jos asiasta vastaava komission jäsen olisi läsnä kuulemistilaisuudessa.

1. Onko komissio halukas lykkäämään päätöstään korvausmaksujen hyväksyttävyydestä/laillisuudesta työsopimusten päättyessä ennenaikaisesti, kunnes asiasta saadaan lisätietoja?

2. Onko komissio halukas tekemään yksityiskohtaisempia selvityksiä ehdottamansa korvausmaksujärjestelmän vaikutuksista?

Mario Montin komission puolesta antama vastaus

(18. lokakuuta 2000)

Komission tehtävänä ei ole laatia jalkapallolle uusia sääntöjä. Komissio kunnioittaa urheilujärjestöjen sääntelyvaltuuksia, mutta sillä on velvollisuus varmistaa, että vahvistetut säännöt ovat yhteisön oikeuden mukaisia.

Komissiolle on tehty lukuisia valituksia kansainvälisen jalkapalloliiton FIFAn siirtosäännöistä, jotka ovat ristiriidassa yhteisön oikeuden kanssa joko vapaan liikkuvuuden tai kilpailun osalta. Näiden valitusten perusteella on aloitettu menettely FIFAa vastaan.

Komission menettely ei koske lainkaan työlainsäädännön mukaisia siirtoja.

Menettely koskee FIFAn siirtosääntöjä siltä osin kuin ne asettavat pelaajille ja seuroille muita kuin tehtyihin sopimuksiin tai niihin sovellettavaan lainsäädäntöön kuuluvia velvoitteita.

FIFA totesi 31. elokuuta 2000 julkisesti, että kansainvälisiä pelaajasiirtoja koskevia sääntöjä on muutettava niin, että ne vastaavat yhteisön oikeutta. Se ilmoitti perustavansa työryhmän tutkimaan asiaa. Liitto on saattanut komission tietoon työryhmän ensimmäisessä kokouksessa määritellyt tarkastelun suuntaviivat. Työryhmän jäsenet ovat tavanneet kilpailuasioista ja koulutus- ja kulttuuriasioista vastaavat komissaarit ja ovat sitoutuneet tekemään ehdotuksensa lokakuun loppuun mennessä.

Komissio on valmis auttamaan urheilujärjestöjä yhteisön oikeuden mukaisen ratkaisun saavuttamisessa ja toivoo, että asia saadaan nopeasti päätökseen. Tämä riippuu FIFAn ehdotuksista ja niiden perusteluista. Arvioidessaan ehdotusten soveltuvuutta yhteisön oikeuteen nähden komissio ottaa huomioon alan erityispiirteet, etenkin tarpeet maksaa pelaajien kasvattajaseuroille puolueettomasti laskettu korvaus ja samalla turvata nuorten pelaajien oikeudet sekä vaalia kilpailun säilyttävää solidaarisuutta suurten ja pienten seurojen välillä.